section_heading: Uvođenje oligarhije
paragraph_text: Tridesetorica je u početku pokušala sebi stvoriti konkretni oslonac. Imenovali su 500 osoba za članove Vijeća i još toliko na razne druge državne dužnosti. Pored vijeća, 2.000 građana sudjelovalo je u radu sudova. Prema Kritijinom planu, ovih 3.000 građana trebalo je dobiti sva politička prava. Popis tih 3.000 građana nije bio objavljen, a narodna skupština čak ni u tom ograničenom sastavu nijednom nije bila sazvana za sve vrijeme vladavine Tridesetorice.